**А. Майсеенка**

**ПАЭЗІЯ ВЯЛІКІХ АДКРЫЦЦЯЎ**

Імя Аркадзя Куляшова – выдатнага песняра сучаснасці, народнага паэта Беларусі, вядома шырокаму чытачу. Для некалькіх пакаленняў савецкіх людзей яго паэзія стала духоўным набыткам, спадарожніцай жыцця. Ідэйна-мастацкая глыбіня, уменне паэта заўважыць у звычайным і будзённым філасофскі сэнс, узняцца да абагульненняў вялікага грамадската значэння – гэтыя якасці робяць творчасць Аркадзя Куляшова выдатнай з’явай ва ўсёй савецкай літаратуры.

За плячыма Аркадзя Аляксандравіча Куляшова вялікі жыццёвы і творчы шлях. Ён нарадзіўся 6 лютага 1914 года ў мястэчку Самацеевічы Клімавіцкага раёна Магілёўскай вобласці ў сям’і вясковага настаўніка.

Цікавасць да мастацкай творчасці ў будучага паэта выявілася вельмі рана: з сямі гадоў ён пачынае пісаць вершы, а ў 1926 годзе ў клімавіцкай акруговай газеце «Наш працаўнік» быў надрукаваны яго першы верш «Ты мой брат». Займаючыся ў Мсціслаўскім педтэхнікуме (1928–1930) і ў Мінскім педагагічным інстытуце імя А.М. Горкага, А. Куляшоў удасканальваўся як паэт. Пачынаючы з 1927 года, яго вершы ўсё часцей з’яўляюцца на старонках рэспубліканскіх газет і часопісаў, а неўзабаве выходзіць першая кніга юнага паэта «Росквіт зямлі» (1930).

У літаратуру А. Куляшова прывяла любоў да паэзіі, жаданне паэтычным словам адгукнуцца на небывалыя па сваім размаху і сацыяльна-гістарычнаму значэнню пераўтварэнні, ад якіх залежала будучыня Савецкай краіны. Ажыццяўленне планаў першых пяцігодак, перабудова вёскі на новай, сацыялістычнай аснове – усё гэта стала тымі блізкімі і жыццёва важнымі для паэта падзеямі, якія цалкам захапілі яго.

А. Куляшоў уваходзіў у літаратуру як паэт новай, сацыялістычнай явы, пясняр роднага краю, абноўленага Кастрычніцкай рэвалюцыяй. Ужо ў сваіх першых зборніках «Росквіт зямлі» (1930) «Па песню, па сонца» і «Медзі дождж» (1932) ён увасобіў дынамічны вобраз эпохі, маладосць роднай сацыялістычнай дзяржавы, рамантычны воблік свайго пакалення, якое ўступала ў жыццё, абуджанае рэвалюцыйнымі пераўтварэннямі. Ствараючы вобраз лірычнага героя – свайго аднагодка, праз свет яго пачуццяў і перажыванняў, праз яго жыццёвы вопыт, здабыты ў гады сацыялістычнага будаўніцтва, А. Куляшоў па-свойму выяўляе імкненні людзей, якія адчулі сябе гаспадарамі свайго лёсу і сваёй краіны. У такіх вершах, як «Першая сустрэча з трактарыстам Анісам», «На зямлі», «Сібір», «Па песню, па сонца» і інш., бачна тое новае, небывалае, што эпоха несла з сабою і што стварала яе непаўторнае аблічча. Раннія вершы А. Куляшова вылучаюцца радасным успрыманнем савецкай рэчаіснасці, узвышанай рамантыкай, услаўленнем і паэтызацыяй чалавека – героя натхнёнай працы.

У другой палавіне 30-х гадоў творчасць А. Куляшова яшчэ больш узбагачаецца ў ідэйна-мастацкіх адносінах. Пра гэта сведчаць зборнік «Мы жывём на граніцы» (1938), паэмы «Баранаў Васіль» (1937), «У зялёнай дуброве» (1938–1939), «Хлопцы апошняй вайны» (1940), цыкл вершаў «Юнацкі свет». Пазбаўляючыся ад схематызму і дэкларацыйнасці, А. Куляшоў імкнецца да прастаты і канкрэтнасці вобразнага малюнка, спалучае сапраўднае наватарства з лепшымі традыцыямі беларускай і рускай класічнай паэзіі, выкарыстоўвае незвычайна багаты вопыт народна-песеннай творчасці і здабыткі сучаснай паэзіі, сінтэзуючы ў сваіх творах іх заваёвы.

Калі сёння перачытваеш даваенную паэзію А. Куляшова, нельга не заўважыць, што па сваім светаўспрыманні, жыццялюбстве і актыўнасці лірычны герой гэтых твораў вельмі блізкі да асобы самога аўтара. Але ў якім бы абліччы ён ні выступаў, – перад намі заўсёды чалавек, які стаў гаспадаром жыцця. У вершах «Карусель», «Бюро даведак», «Ельнік», «За дваіх», «Вуліца Маскоўская» паэт імкнецца ўвасобіць характар сучасніка ва ўсім багацці і шматграннасці яго праяў. Гэтыя творы хвалююць сваёй свежасцю, сардэчнасцю, непасрэднасцю ў выяўленні інтымных пачуццяў.

У цыкле вершаў «Юнацкі свет» асабліва выразна бачна тое, што характарызуе новы этап у творчасці А. Куляшова. Перад намі не толькі ўспаміны, звязаныя з дзяцінствам, юнацтвам, сябрамі той пары, не толькі ўсхвалявана пададзеныя малюнкі родных мясцін, дзе лірычны герой рос, вучыўся любіць прыгажосць роднай прыроды. Тут рэальнасць жыццёвага вопыту, канкрэтнасць перажыванняў, іх шчырасць, эмацыянальная насычанасць спалучаецца з шырокімі абагульненнямі, з роздумам аб сваім часе.

Тэма маладосці, дружбы, кахання, што была ў аснове паэзіі А. Куляшова другой палавіны 30-х гадоў, выяўлялася праз абвостранае, рамантычнае ўспрыманне жыцця. Лірычны герой паэта – новы чалавек, якому Савецкая ўлада дала магчымасць свабодна працаваць, вучыцца, далучацца да новай культуры, да крыніц творчасці. Вытокі творчых дасягненняў аўтара «Магілёўскай хмаркі», «Станцыі Камунараў» і іншых вершаў – у яго сыноўняй любові да роднай зямлі, у трывалай сувязі з гераічнай эпохай.

I ўсё ж не будзе памылкі, калі сказаць, што даваенная паэзія А. Куляшова была нібы толькі трамплінам, разбегам для таго ідэйна-мастацкага ўзлёту, якога дасягнула яго творчасць у гады Вялікай Айчыннай вайны. Усё, што паэт у мірны час любіў і славіў, цяпер паўстала перад ім у незвычайнай красе, набыло небывалую каштоўнасць. Адсюль усхваляваны і трывожны тон лірыкі А. Куляшова, яга ўжо ў першыя дні вайны сутыкнуўся з вялікай чалавечай трагедыяй.

Адказваючы на запатрабаванні суровага часу, паэт стварае патрыятычныя творы, якія паглыбілі і ўзбагацілі ідэйна-філасофскія асновы яго паэзіі. Відаць, ніколі раней грамадзянскія пачуцці і лірычныя перажыванні А. Куляшова не выступалі ў такім адзінстве, так арганічна і з такой сілай, як у паэзіі перыяду Айчыннай вайны. Невыпадкова многія яго творы, напісаныя тады, застаюцца ў літаратуры як узоры сапраўднага мастацтва. Паэзія А. Куляшова ваеннага часу характарызуецца дакладнасцю погляду відавочцы, шчырасцю і непаўторнасцю інтанацый удзельніка вялікай бітвы, непасрэднасцю ўражанняў і перажыванняў. Яна вызначаецца эпічнасцю, шырынёй ахопу рэчаіснасці, маштабнасцю вобразаў.

Для багатага падзеямі жыцця адной з лепшых і адэкватных форм выяўлення з’явілася балада. Насычаныя драматызмам балады ствараюць у гэты час К. Сіманаў, А. Суркоў, М. Ціханаў, П. Панчанка, П. Броўка, М. Танк і іншыя савецкія паэты. Да гэтага паэтычнага жанру звяртаецца і А. Куляшоў, у творчасці якога заўсёды былі надзвычай моцныя рамантычныя тэндэнцыі. Балады А. Куляшова перыяду вайны – гэта, як правіла, сюжэтныя вершы, у аснове якіх героіка-трагедыйная сітуацыя. Вылучаючыся тонкім псіхалагізмам, сюжэт балады А. Куляшова заўсёды ставіць героя перад цяжкімі выпрабаваннямі і звязаны з драматызмам абстаноўкі, з фактамі гераічнай барацьбы з ворагам. Асобныя яго балады маюць адзнакі гераічнага эпасу, набліжаюцца да гераічнай песні ці быліны.

Адлюстроўваючы барацьбу дзвюх супрацьлеглых сацыяльна-палітычных сіл, А. Куляшоў выяўляе маральную перавагу савецкага чалавека перад фашысцкай мараллю разбою і знішчэння. Яркі прыклад гэтага – балада **«Камсамольскі білет»**. У ёй створан легендарны вобраз моцнага сваёй ідэйнай перакананасцю юнака-камсамольца, які ўвасабляе сабой вялікую адданасць савецкіх людзей ідэям камунізма. Заключныя радкі балады маюць сімвалічны сэнс, сцвярджаюць перамогу жыцця над смерцю, неўміручасць герояў, што загінулі ў барацьбе за свабоду свайго народа:

***Так і стаіць, як жывы, перад намі,***

***Так і стаіць, прыціскае білет,***

***I не развітваецца з сябрамі,***

***I прастаіць яшчэ тысячы лет.***

***Ды не карой ледзяною пакрыты,***

***Ды не абліты вадой ледзяной, –***

***Выліты з бронзы і сонцам абліты***

***Будзе ён вечна стаяць над зямлёй.***

Такі паэт, як А. Куляшоў, не мог не дакрануцца да самага страшнага болю вайны – да пакут дзяцей, якія гінулі ад рук фашыстаў, да горкіх перажыванняў іх родных. I сёння да глыбіні душы ўзрушае **«Балада аб чатырох заложніках»**, пабудаваная на фактычным матэрыяле. Праз лёс сям’і партызанскага камандзіра М.П. Шмырова малююцца злачынствы гітлераўцаў на акупіраванай тэрыторыі. Драматызм дзеяння ў творы ўзмацняецца тым, што ў цэнтры крывавых падзей аказваюцца малалетнія дзеці – заложнікі. Асабліва кранае гісторыя дзіцячай душы, мары аб волі трохгадовага хлопчыка, жыццё якога на ўсходзе сонца абрывае фашысцкая куля. «Балада аб чатырох заложніках» – гэта ўслаўленне самаахвярнасці савецкіх людзей у барацьбе з ворагам, праклён і суровае абвінавачванне фашысцкім забойцам, якія крывавымі рэпрэсіямі хацелі задушыць партызанскі рух, зламаць волю савецкага народа да барацьбы.

У гады вайны ў народнае жыццё ўвайшло такое, чаго людзі ўжо не ведалі стагоддзі: угон у рабства сотняў і тысяч савецкіх людзей. Гэта знайшло сваё адлюстраванне ў творчасці многіх савецкіх паэтаў, у прыватнасці А. Пракоф’ева, М. Асеева, П. Антакольскага і інш. З выключнай паэтычнай сілай гэта змрочная старонка ў народным жыцці ўвасоблена ў вершы А. Куляшова **«Ліст з палону»**.

Па шырыні ахопу горкіх жыццёвых фактаў з гісторыі ў рабства гнаных, па тыпізацыі перажыванняў, па сваім эмацыянальным ладзе – гэта сапраўды народны плач. Пісьмо паланянкі да каханага – крык спакутаванай душы. Яно прасякнута ўсведамленнем найвялікшай бяды, якая чакае паланянку на чужыне. Горкі лёс дзяўчыны, увесь яе боль і туга сэрца не можа не хваляваць. У сваім «безадрасным» пісьме дзяўчына выказвае толькі адно жаданне: каб савецкі баец свой адказ на штыку данёс да Берліна. Тут не толькі трагедыя юнага сэрца, але і яго душэўная нязломнасць, заклік хутчэй вызваліць родную зямлю, разграміць ворага.

Жанравыя рысы балады мае і верш **«Над брацкай магілай»** – велічны рэквіем у гонар загінуўшых герояў. У ім жорсткая праўда вайны і вялікая гуманістычная ідэя. У гэтым вершы паэт увасабляе вобразы сваіх баявых сяброў у такіх рысах і прыметах, якія варты таго, каб увайсці ў легенду і застацца ў памяці пакаленняў.

А. Куляшова хвалявалі з’явы, не заўсёды падуладныя лірычнаму вершу ці баладзе: гісторыя подзвігу, шматбаковая сувязь чалавека з часам, лёс асобы і народа ў гады вялікіх выпрабаванняў. Так узнікла выдатная лірыка:эпічная паэма **«Сцяг брыгады»**, якая надзвычай моцна і глыбока выяўляе глыбіню народнай драмы, сілу патрыятычнага пачуцця, самаахвярнасці воіна-беларуса. Напісаная па гарачых слядах падзей, у цяжкіх франтавых умовах – у верасні – кастрычніку 1942 года, паэма ў хуткім часе была перакладзена М. Ісакоўскім на рускую мову і атрымала ўсеагульнае прызнанне.

Па сваіх ідэйна-мастацкіх асаблівасцях «Сцяг брыгады» – паэма-дзённік, паэма-споведзь, народжаная супрацьлеглымі пачуццямі: захапленнем і гневам, любоўю і нянавісцю. Апавядаючы толькі пра першыя месяцы вайны, А. Куляшоў дакладна выяўляе сапраўднае яе аблічча, напружанне баёў, трагізм тых будняў, якімі вайна ўвайшла ў кожны дом, амаль у кожную сям’ю. Аднак каштоўнасць паэмы не ў перадачы батальных сцэн, а ў глыбіні выяўлення душы салдата, учарашняга ўдзельніка мірнага будаўніцтва сваёй Радзімы, у перапляценні публіцыстычна-філасофскага і інтымна-лірычнага планаў.

Адлюстраванне героікі барацьбы, рамантызацыя подзвігу патрабавала стварэння яркіх характараў, максімальнай гераізацыі вобраза. Асабліва буйным планам падаюцца вобразы Алеся Рыбкі і камісара Заруднага, людзей нязломнай волі і выключнай мужнасці. Як лепшыя прадстаўнікі свайго народа, яны з’яўляюцца ўвасабленнем адданасці Савецкай Радзіме, увасабленнем сапраўднага гуманізму і нянавісці да ворага.

У паэме «Сцяг брыгады» пададзена хроніка некалькіх месяцаў жыцця галоўнага героя Алеся Рыбкі. Хроніка суровая, нават страшная. Тон глыбокай праўдзівасці, зададзены з першых радкоў паэмы – з карціны палаючага Мінска, з паказу безабаронных дзяцей, якіх атакуюць варожыя самалёты. Дакладна перадае А. Куляшоў душэўную ўзрушанасць свайго героя, выкліканую вайной, разбурэннем роднага горада, гібеллю тысяч людзей. Уводзячы чытача ў свет думак і перажыванняў Алеся Рыбкі, аўтар глыбока рэалістычна паказвае працэс гераічнага станаўлення і загартоўкі характару савецкага чалавека, яго патрыятычнае імкненне выстаяць у барацьбе, адбіць варожы націск.

Глыбокі псіхалагізм – адна з выдатных асаблівасцей паэмы і яе галоўнага героя. Алесь Рыбка – не нейкі «заліхвацкі» ваяка, а чалавек мірнай прафесіі, шчыры і вялікі душой, улюбёны ў свой горад і свой народ, чалавек, які ўбачыў смяртэльную небяспеку для сваёй зямлі. Высокі ідэал, выключная сіла духу, глыбокае ўсведамленне свайго абавязку перад таварышамі, Радзімай, больш таго – перад усім светам – жывуць у Алесю Рыбку зусім натуральна і пазбаўлены якой бы там ні было выключнасці. Аднак душэўныя перажыванні Алеся Рыбкі – гэта перажыванні чалавека, які, пры ўсёй сваёй звычайнасці, думае па-дзяржаўнаму. Ён не хоча сабе шчасця «ў часы, калі гора разлілося слязьмі і крывёй скрозь ад мора да мора». Асабістае і грамадскае, індывідуальнае і народнае ў герою так зліты, што іх не размежаваць, таму і пачуцці яго пры ўсёй іх напоўненасці адчуваннямі болю і тугі, у той жа час такія пранікнёныя ў выяўленні вялікага патрыятычнага пачуцця да Радзімы.

Расказваючы пра выхад групы савецкіх байцоў з акружэння і пра вынас сцягу брыгады – свяшчэннай вайсковай рэліквіі, паэт ставіць сваіх герояў у такія сітуацыі, у якіх тое, што яго цікавіць у чалавеку, выяўляецца з найбольшай сілай. Сітуацыі гэтыя самыя розныя (развітанне з родным горадам, уступленне ў армію, бой, выратаванне параненага камісара Заруднага, «вяселле» ў здрадніка Мядзведскага, здрада Ворчыка, выхад з акружэння і інш.), але ўсе яны набываюць характар шырокіх ідэйна-мастацкіх абагульненняў. Своеасабліва спалучыўшы абагульненае і індывідуальнае, рамантычна-сімвалічнае з рэалістычна-канкрэтным, А. Куляшоў стварыў сапраўды наватарскі твор, які хвалюе глыбінёй і непасрэднасцю псіхалагічных назіранняў, былінна-песеннай шырынёй, спалучэннем эпічнасці і самага тонкага лірызму.

Новы этап у творчым развіцці А. Куляшова пачынаецца ў пасляваенныя гады. У гэты час, як і раней, галоўнае месца ў яго паэзіі займае вобраз савецкага чалавека, асэнсаванне гістарычных падзей і жыццёвых праблем з пазіцый сучаснасці. Уласцівая паэту сталасць палітычнага мышлення, вопыт асабістых назіранняў, звязаных з непасрэдным удзелам у грандыёзных падзеях, якія аказалі рашаючы ўплыў на лёс свету, – усё гэта ярка выявілася ў такіх новых паэмах, як «Дом № 24» (1944), «Простыя людзі» (1949), «Толькі ўперад» (1951), «Грозная пушча» (1953–1955), у вершах «Камуністы», «Слова да Аб’яднаных Нацый», «Маё пасведчанне», «Крылы» і многіх іншых. Непаўторна асабістае ў жыцці паэта ў гэтых творах арганічна спалучаецца з агульным, гістарычным, з лёсам усяго народа, з яго бессмяротнымі справамі. Пафас рамантычнай акрыленасці, якая не праходзіць з гадамі, выяўляецца тут з новай сілай. Праз усё жыццё пранёс паэт мары свайго юнацтва, гуманістычныя ідэалы, якія абараняў у суровых бітвах. Вось чаму яму не здрадзіў голас маладосці, вось чаму, як і раней, ён спяшаецца «ў бой за мір і шчасце для людзей».

Сярод твораў, напісаных А. Куляшовым у першае пасляваеннае дзесяцігоддзе, сустрэнуцца рэчы рознай мастацкай вартасці і значэння, але ўсе яны маюць непарушнае ўнутранае адзінства. Як і раней, А. Куляшоў выступае ў сваіх творах як салдат рэвалюцыі, пясняр яе героікі і рамантыкі. Усё гэта з гадамі толькі ўзмацнілася і паглыбілася.

Увага да сацыяльна-палітычных і маральна-этычных праблем, абвостраныя адносіны да супярэчнасцей сучаснасці абумовілі ў паэзіі А. Куляшова другой палавіны 50-х і 60-х гадоў узмацненне філасофскага пачатку. Гэта было выклікана неабходнасцю глыбей асэнсаваць час, гістарычны вопыт народа, абдумаць мінулае і сучаснае, па-новаму ўбачыць перспектывы жыцця. Характэрна, што зборнікі «Новая кніга», «Сасна і бяроза», паэмы «Цунамі», «Далёка да акіяна», цыкл вершаў «Маналог» і інш. уключаюць шырокае кола жыццёва важных праблем нашага часу. Невыпадкова тут вялікае месца займаюць так званыя вечныя тэмы – прырода і чалавек, каханне і дружба, жыццё і смерць, шчасце і вернасць, пытанні міру і вялікіх касмічных адкрыццяў. Асабістыя перажыванні і індывідуальны вопыт паэта становяцца ў яго лірыцы часткай найвялікшага гістарычнага і сацыяльнага вопыту яго пакалення, а таму набываюць сапраўды грамадскі характар і маштабнасць.

Вершы і паэмы А. Куляшова апошняга дзесяцігоддзя сведчаць пра тое, што ён узняўся на новыя вышыні ў сваім мастацкім развіцці, дасягнуў такой ступені ідэйна-мастацкага росту, якая даступна толькі сапраўднаму майстру. Настойліва і паслядоўна адстойваючы ўсе заваёвы і здзяйсненні нашага народа, А. Куляшоў імкнецца. да таго, каб яго паэзія была вартай нашага часу.

Творчасць А. Куляшова – выдатная з’ява ў літаратуры сацыялістычнага рэалізму. Яна ўвайшла ў скарбніцу духоўнай культуры не толькі народаў нашай краіны, але і многіх іншых народаў свету. Пра гэта красамоўна сказаў народны паэт Кабардзіна-Балкарыі Кайсын Куліеў: «Адно тое, што з табою побач жыве вялікі мастак, радуе і надае сілы. I я, і Давід Кугульцінаў, і Расул Гамзатаў вучыліся ў Куляшова. Ён ўсёй сваёй існасцю служыць братэрству культур. У паэзіі Куляшова ёсць усё, што неабходна для вялікага мастака, для вялікай паэзіі – і хлеб, і ружа, і дзіцячая ўсмешка, і прыгажосць жаночага твару. Пакуль у народа ёсць такія паэты, будзе вялікім і сам народ».

Кроўная сувязь з працай, з бітвамі і паходамі нашага народа надае ўнутраную шырыню і маштабнасць. творчасці А. Куляшова, вызначае яе ідэйнае багацце і рамантычны пафас. Паэзія А. Куляшова – паэзія пошуку, вялікага інтэлекту, вялікіх філасофскіх абагульненняў. Прасякнутая імкненнем асэнсаваць жыццё ў росце, у руху, палёце, адухоўленая пафасам героікі і рамантычнай накіраванасці, яна з’яўляецца ўзорам сапраўды наватарскага, па-грамадзянску сталага і паўнакроўнага мастацтва, магчымасці якога не ведаюць межаў.

***Майсеенка, А. Паэзія вялікіх адкрыццяў / А. Майсеенка // Народная асвета. – 1974. – № 2. – С. 85–89.***